טבלן עקוד-מקור

טבלן עקוד-מקור (שם מדעי: Podilymbus podiceps) הוא מין של טבלן אמריקני, היחיד שנותר בסוגו לאחר הכחדתו של המין טבלן אטיטלן (ידוע גם בתור טבלן ענק), שהיה קרובו היחיד באותו הסוג. אורכו של הטבלן 31-38 ס"מ, מוטת כנפיו 45-62 ס"מ, ומשקלו 253-568 גרם. רוב גופו חום - מה שמסייע לו להסתוות בביצות, בהן הוא חי - אך הגב וחלקו העליון של הראש כהים יותר. החלק התחתון של הזנב בהיר. צבע המקור אפור, ובקיץ יש עליו מעין עיגול שחור - מכאן שם המין בעברית. בניצוי הקיץ הגרון שחור. הזכר והנקבה דומים - יש חד צורתיות זוויגית. גופם של טבלנים צעירים מפוספס בלבן ושחור. בשונה ממיני טבלנים אחרים, אין לטבלן עקוד-המקור נוצות לבנות מתחת לכנפיו. הטבלן עקוד-המקור תועד לראשונה בחיבורו של לינאוס Systema Naturae ב-1758 כ-Colymbus podiceps. הסוג הקרוב ביותר לסוג בו נמצא הטבלן הוא Tachybaptus. שמו המדעי של הסוג, Podilymbus, הוא קיצור של המילה podicipes ("רגליים בעכוז" - מורכבת מ-podici - עכוז, ו-pes - רגליים). P. p. podiceps (מוין על ידי לינאוס, 1758) - צפון אמריקה, מפנמה לקובה. P. p. antillarum (מוין על ידי אוטרם בנגס, 1913) - האנטילים הגדולים והאנטילים הקטנים. P. p. antarcticus (מוין על ידי רנה לסון, 1842) - דרום אמריקה, מצ'ילה לארגנטינה. הטבלנים ממין זה כמעט ואינם עפים במהלך חייהם. כשהם מאוימים, הטבלנים צוללים אל מתחת לפני המים, עד לעומק של כ-6 מטרים. הצלילה נמשכת בדרך כלל כ-30 שניות. מין זה מרבה ב"צלילות ההסוואה" האלה, ולכן נחשב חששן. הטבלן עקוד-המקור אינו מין חברותי, וכמעט ולא ניתן לראות אותו בלהקות. במהלך החיזור, הזכר או הנקבה משמיעים קריאות חיזור, לעיתים אף ב"דואט". הזכרים טריטוריאליים, ויגנו על הנחלות שלהם אם זכרים אחרים ממין זה יתקרבו אליהן. הטבלנים ניזונים בעיקר מחסרי חוליות מימיים, דגים קטנים ודו-חיים, אם כי לעיתים הם גם ניזונים מצמחים. כשאר המינים במשפחה, הפרטים ממין זה בולעים לעיתים את הנוצות שלהם, על מנת לחזק את מערכת העיכול - בין השאר, כדי שעצמות קטנות לא יפגעו בה - ולסייע בעיכול. הם גם מאכילים את האפרוחים שלהם בנוצות קטנות. טריטוריות הרבייה כוללות את דרום מרכז קנדה, ארצות הברית, מרכז אמריקה, והאזורים הממוזגים של דרום אמריקה. מוטלות עד 2 תטולות בכל עונת רבייה. הקן מוקם על צמחייה מימית, בסמוך למקווה מים. הנקבה מטילה 3–10 ביצים לבנות בעלות גוון כחלחל. שני ההורים דוגרים עליהן במשך כ-23 יום. במהלך תקופת הדגירה, הם מכסים את הקן - על מנת להסוות אותו - אם הם נעדרים ממנו לפרק זמן ארוך. האפרוחים עוזבים את הקן יום אחרי הבקיעה, אך הם אינם יודעים לשחות היטב. לאחר כ-4 שבועות הם מתחילים לשחות. בעת סכנה, הם יטפסו על גב ההורים, ויצללו איתם אל מתחת לפני המים. שני ההורים מטפלים בצאצאים - מאכילים אותם ונושאים אותם על גבם. הטבלן עקוד-המקור מצוי בצפון, מרכז ודרום אמריקה במהלך כל השנה. במהלך עונת הרבייה (שמתרחשת בקיץ), האוכלוסייה הגדולה ביותר של טבלנים אלה נמצאת בצפון, מרכז וצפון-מזרח קנדה. במהלך החורף, הם עשויים לנדוד כאשר המים באזור המחיה שלהם קופאים. הנדידה מתרחשת בדרך כלל בלילה, ומתחילה בדרך כלל במרץ או באפריל. בתי הגידול המועדפים על הטבלנים הם ביצות של מים מתוקים עם צמחייה, כגון סוף. לעיתים ניתן למצוא אותם גם במקווי מים מלוחים. הטבלנים עשויים לחיות בנהרות, אך מעדיפים מים עומדים. בצפון מזרח ארצות הברית יש התמעטות אוכלוסיה בולטת. המין הוכרז כ"פגיע" ואף "בסכנת הכחדה" במדינות ניו אינגלנד. למרות זאת, מצב השימור הכללי מוגדר עדיין "ללא חשש". מדיה וקבצים בנושא טבלן עקוד-מקור בוויקישיתוף טבלן עקוד-מקור, באתר ITIS (באנגלית) טבלן עקוד-מקור, באתר NCBI (באנגלית) טבלן עקוד-מקור, באתר האנציקלופדיה של החיים (באנגלית) טבלן עקוד-מקור, באתר Internet Bird Collection (באנגלית) טבלן עקוד-מקור, באתר GBIF (באנגלית) טבלן עקוד-מקור, באתר הצפרות של אוניברסיטת קורנל טבלן עקוד-מקור, באתר הצפרות ע"ש אודובון טבלן עקוד-מקור באתר הרשימה האדומה של IUCN הטבלן הגמדי, מסוג זה, נפוץ בישראל.